Desmond Zammit Marmarà appella lill-Partit Laburista biex jieħu pożizzjoni ċara fuq l-abort, filwaqt li wissa lill-Partit biex ma jilgħabhiex ta' populista. Filwaqt li ddikjara b'mod ċar il-pożizzjoni tiegħu fuq is-suġġett, l-eks kunsillier Laburista qal li jistenna li l-partiti jkollhom pożizzjoni ċara. F'intervista fuq Newsbook.com.mt mal-Editur Fr Joe Borg, Zammit Marmarà stqarr li kien sorpriż b'kif ivvutaw il-Membri Parlamentari Ewropej (MEPs) Laburisti fuq rapport tal-Parlament Ewropew li jħeġġeġ lill-pajjiżi tal-Unjoni Ewropea biex jagħrfu d-drittijiet sesswali u riproduttivi bħala drittijiet tal-bniedem. Dan ir-rapport, b'hekk, il-Matic Report, jinkludi wkoll id-dritt għall-aċċess sigur għall-abort, għall-kontraċezzjoni moderna, u għat-trattament tal-fertilità. L-MEP Laburista Cyrus Engerer ivvota favur, filwaqt li l-kollegi tiegħu mid-delegazzjoni Laburista Josianne Cutajar u Alfred Sant astjenew, u Alex Agius Saliba vvota kontra r-rapport, l-istess bħalma għamlu l-MEPs Nazzjonalisti David Casa u Roberta Metsola. Zammit Marmarà ammetta li ħassu diżilluż b'dan in-nuqqas ta' qbil bejn l-MEPs tal-PL, u dan ġiegħlu jistaqsi lilu nnifsu x'inhi l-pożizzjoni tal-partit fuq l-abort. Aqra aktar Engerer l-uniku MEP Malti li vvota favur rapport dwar l-abort F'Mejju, il-Grupp Parlamentari tal-PL ħareġ stqarrija b'reazzjoni għall-mozzjoni mhux mistennija tad-Deputat Parlamentari Marlene Farrugia favur id-dekriminalizzazzjoni tal-abort. Madankollu, l-istqarrija tal-PL varjat minn dik tal-PN, li ħa pożizzjoni ċara kontra l-abort. Fil-każ tal-Grupp Parlamentari Laburista, dan baqa' vag fuq il-pożizzjoni tiegħu u qal li l-mozzjoni ta' Farrugia qed "toħnoq" id-diskussjoni fuq l-abort. Lil hinn minn dan, Zammit Marmarà li sikwit jikteb bloggs għal Newsbook.com.mt, qal li l-President tal-PL Ramona Attard qalet li n-nies fil-partit għandhom fehmiet differenti, u sejħet għal diskussjoni mhux partiġġjana fuq il-kwistjoni kontroversjali. Filwaqt li jaqbel li għandhom ikunu rispettati opinjonijiet differenti u jaqbel mal-ħtieġa ta' diskussjoni mhux partiġġjana, Zammit Marmarà wissa li l-partit m'għandux jieħu r-rotta populista. Insista li hu jemmen li l-partit irid jieħu pożizzjoni, l-istess bħalma għamel il-PN fuq l-abort. Huwa staqsa x'se tkun din il-pożizzjoni, u staqsa wkoll jekk din hux se tkun waħda populista jekk se jibqa' jistenna li ssir diskussjoni qabel ma jħabbar fiex jemmen hu. X'kien qal il-PL fuq il-mozzjoni ta' Farrugia? Il-mozzjoni ta' Farrugia "toħnoq" id-diskussjoni fuq l-abort – PL Filwaqt li għaraf li din kieku tkun mossa strateġika sabiex tiġbed lill-votanti liberali, Zammit Marmarà ddikjara li hu kieku ma jivvutax għal partit li jkun favur l-abort, għax it-twemmin Kattoliku tiegħu jiġi qabel it-twemmin politiku. Huwa wieħed mill-ftit nies fi ħdan il-PL li kkritikaw lill-eks Prim Ministru Joseph Muscat apertament talli ħammeġ ir-reputazzjoni ta' Malta u tal-partit. F'din l-intervista qal li huwa ċar li xi nies qed jitqiegħdu f'pożizzjonijiet strateġiċi biex jimbuttaw aġenda liberali. B'referenza ċara għall-pożizzjoni ambivalenti tal-partit fuq l-abort u l-proposta tiegħu li tkun legalizzata l-kannabis, l-eks Segretarju Eżekuttiv tal-grupp Ideat fi ħdan il-PL, kompla jgħid li numru żgħir ta' persuni qed jitpoġġew f'pożizzjonijiet strateġiċi li għandhom influwenza fil-partiti – huma jintroduċu idea u din tinfirex ġmielha. Dan, skontu, qed iwassal għal sitwazzjoni fejn hemm minoranza tieħu d-deċiżjonijiet, billi proposti ta' dil-minoranza jsiru proposti tal-partiti. X'kien qal il-Ministru Herrera? Filmat: L-appell għal dibattitu politiku ma jfissirx li l-PL jappoġġja l-abort – Herrera L-eks kunsillier ta' Ħal Balzan qal ukoll li l-ambjent hu l-iżjed kwistjoni pertinenti u appella lill-elettorat biex jivvota għal kandidati li għandhom l-ambjent għal qalbhom. Issokta jgħid li b'differenza minn kwistjonijiet oħrajn, bħall-korruzzjoni u s-saltna tad-dritt, il-ħsara li ssir lill-ambjent ma tistax titranġa. Aqra wkoll Appell lill-PL biex jiddikjara hux favur jew kontra l-abort L-intervista sħiħa .td_uid_3_6118ee7ec0129_rand.td-a-rec-img{text-align:left}.td_uid_3_6118ee7ec0129_rand.td-a-rec-img img{margin:0 auto 0 0}